RÅDETS FORORDNING (EF) Nr. 1639/98 af 20. juli 1998 om ændring af forordning (EØF) nr. 2261/84 om almindelige regler for støtte til olivenolieproduktion og til producentorganisationer
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), særlig artikel 5, stk. 8,
under henvisning til forslag fra Kommissionen (2), og
ud fra følgende betragtninger:
Bestemmelserne om produktionsstøtte til producenter af mindre end 500 kg olivenolie i artikel 5 i forordning nr. 136/66/EØF blev ophævet ved forordning (EF) nr. 1638/98; forordning (EØF) nr. 2261/84 (3), bør ændres i overensstemmelse hermed, og kontrollen af produktionsstøtten bør styrkes;
ved forordning (EF) nr. 1638/98 blev der i artikel 5 i forordning nr. 136/66/EØF foretaget en national fordeling af den maksimale garantimængde, og følgerne af en overskridelse af en medlemsstats garantimængde for den pågældende medlemsstats produktionsstøtte blev fastlagt; det er nødvendigt under hensyntagen til den indhøstede erfaring at anføre, hvilke data der skal fastsættes eller meddeles for at forvalte denne mekanisme -
UDSTEDT FØLGENDE FORORDNING:
Artikel 1
Forordning (EØF) nr. 2261/84 ændres således:
1) Artikel 2, stk. 4 og 5, erstattes af følgende:
»4. Støtten ydes i henhold til artikel 5, stk. 1, i forordning nr. 136/66/EØF for den mængde olie, der rent faktisk er fremstillet på en godkendt mølle.«
2) Artikel 8, stk. 1, andet led, affattes således:
»- at de af den enkelte olivendyrker meddelte oplysninger om de forarbejdede mængder oliven og de fremstillede mængder olie svarer til de mængder oliven og olie, som er anført i forarbejdningsbeviset.«
3) Artikel 12, stk. 1, affattes således:
»1. Hver olivendyrker kan modtage et forskud på den ansøgte støtte.«
4) I artikel 13, stk. 1, tilføjes følgende litra:
»e) inden datoer, der nærmere skal fastlægges, forelægger de kompetente myndigheder månedlige udtog af lagerregnskabet.«
5) I artikel 14:
a) stk. 3a, affattes den indledende sætning således:
»Med henblik på udbetaling af støtten til olivendyrkerne kontrollerer medlemsstaterne«
b) udgår stk. 4;
c) affattes stk. 5, andet afsnit, således:
»Disse registre anvendes som retningslinjer for den kontrol, der skal foretages i henhold til stk. 1, 2 og 3.«
6) I artikel 15, stk. 3, udgår ordene »hvis gennemsnitlige produktion er på mindst 500 kg olivenolie pr. produktionsår, og«.
7) Artikel 17a affattes således:
»Artikel 17a
1. Inden den 1. oktober fastsætter Kommissionen for det igangværende produktionsår for hver producerende medlemsstat efter proceduren i artikel 38 i forordning nr. 136/66/EØF:
- den anslåede produktion, der kan omfattes af støtte
- det enhedsbeløb for produktionsstøtten, der kan udbetales som forskud. Dette beløb skal under hensyntagen til den forventede produktion i det pågældende produktionsår være af en sådan størrelse, at enhver risiko for uberettigede udbetalinger til olivendyrkerne undgås.
2. Senest otte måneder efter produktionsårets afslutning fastsætter Kommissionen efter den i stk. 1 omhandlede procedure for det nævnte produktionsår og for hver producerende medlemsstat:
- den faktiske produktion, som retten til støtte er anerkendt for
- enhedsbeløbet for produktionsstøtten, eventuelt multipliceret med den koefficient, der er fastsat i artikel 5, stk. 6, i forordning nr. 136/66/EØF.
3. Medlemsstaterne meddeler senest den 5. september i det igangværende produktionsår Kommissionen oplysningerne om produktionsprognoserne for olivenolie for det igangværende produktionsår. Kommissionen kan anvende andre oplysningskilder og i givet fald lade gennemføre undersøgelser eller indhentning af oplysninger om olivenolieproduktionen.«
8) I artikel 18 indsættes i stedet for udtrykket »som omhandlet i artikel 5, stk. 2, første afsnit, andet led« udtrykket »som omhandlet i artikel 5, stk. 7«.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra den 1. november 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juli 1998.